Dag 5: Geloof sonder werke is dood - 7 Junie 2018
In Jakobus 2:15-18 lees ons: “Sê nou daar is 'n broer of 'n suster wat nie klere het nie en dag vir dag honger ly, en sê nou een van julle sou vir hulle sê: ‘Mag dit met julle goed gaan; gaan trek julle warm aan en eet genoeg,’ maar julle gee nie vir hulle wat hulle nodig het om van te lewe nie, wat help dit dan? So gaan dit ook met die geloof: as dit nie tot dade oorgaan nie, is dit sonder meer dood.” Ook in Matteus 25:40 sê Jesus: “Vir sover julle dit aan een van die geringste van hierdie broers van My gedoen het, het julle dit aan My gedoen.”
Ware geloof in God, is om belang te stel in dinge waarin Hy belangstel – om daar te wees vir diegene in nood. Om ’n las te verlig waar ons kan. Alhoewel ons nie mense in nood help met die doel om iets van God terug te kry nie, het ek al telkemale beleef hoe Hy die gewer seën. Luister maar na die woorde in Spreuke 19:17: “Wie hom oor 'n arm mens ontferm, gee 'n lening aan die Here, en Hy sal hom ten volle vergoed.”
Opdrag: Probeer uitreik en goed wees vir ten minste een persoon vandag.